Փախստականները պահանջում են վերամիավորում իրենց ընտանիքների հետ Եվրոպայում
Բազմաթիվ փախստականների ընտանիքներ չեն կարողանում վերամիավորվել եվրոպական երկրների միջև համաձայնության բացակայության պատճառով: Փախստականները օրերս բողոքի ցույց էին կազմակերպել Աթենքում Գերմանիայի դեսպանության առջև՝ պահանջելով արագացնել այս հարցում համաձայնության հասնելու գործընթացը:
Սիրիայից փախստականները բողոքի ցույց էին կազմակերպել Աթենքում Գերմանիայի դեսպանության առջև ընդդեմ Աթենքի ու Բեռլինի համաձայնության բացակայությանը փախստականների ընտանիքների վերամիավորման մասին: Նրանք փակել էին գլխավոր փողոցը՝ առաջացնելով մեքենաների խցանումներ: Փախստականները պահանջում են եվրոպական երկրներից ապահովել վերամիավորումը իրենց ընտանիքի այլ անդամների հետ: Պաստառների վրա կարելի էր կարդալ՝ «Ես ուզում եմ իմ ընտանիքը» գրառումը, բողոքարարները բացականչում էին «Այլևս ոչ մի սպասել»: 41 ամյա փախստական Մալաքը, ում 3 դստրերը նրա հետ Հունաստանում են, իսկ ամուսինն ու որդին Գերմանիայում, դիմել է վերամիավորման խնդրանքով անցած տարի: Նա դեռևս չունի պատասխան և ընդգծում է, որ հաճախ է մտածում անօրինական կերպով երկիր մուտք գործելու մասին, սակայն գիտակցում է, որ դա չափազանց թանկ նախաձեռնություն է: «Բավ է տանջվենք և սպասենք: Ես արդեն 5-7 տարի է տանջվում եմ այստեղ Հունաստանում: Բավական է, ցանկանում եմ, որ իմ երեխաները դպրոց հաճախեն»,- նշում է Հալեպից փախստական Մալաք Ռահմոնը: Շվեդիայում արդեն երկու տարի բնակվող նախկին Սիրիայից փախստական Մահմուդ Բիթարն ասում է, որ եկել է այստեղ՝ աջակցելու փախստականներին: «Իհարկե այս ամենը տխրեցնում է ինձ: Ես ապրում եմ Շվեդիայում, ունեմ այստեղ ամեն ինչ, սակայն այս մարդիկ գալիս են Եվրոպա ոչ թե սոցիալական պահանջներից դրդված, այլ պատերազմից: Նրանք փախստական են: Պատերազմի պատճառով փախստական դառնալը նշանակում է փնտրել անվտանգ վայր»,- ասում է Շվեդիայում բնակվող փախստական Սիրիայից Մահմուդ Բիթարը: Ավելի քան 60 հազար փախստականներ և ներգաղթյալներ այս պահին գտնվում են Հունաստանում՝ ցանկանալով տեղափոխվել Կենտրոնական կամ Արևմտյան Եվրոպա: Սակայն սահմանների փակ լինելը խոչընդոտում է վերջիններիս ձգտմանը վերամիավորվելու ընտանիքների հետ: